पहले 20 बल्लेबाज़ों में भारत का कोई खिलाड़ी नहीं है. सचिन तेंदुलकर 22 वें नंबर पर हैं. गेंदबाज़ी में ज़रूर प्रज्ञान ओझा का नंबर नौ है.आइए नज़र डालते हैं आईसीसी की ताज़ा रैंकिंग पर.......हाल में संपन्न हुई चार टेस्टों की भारत इंग्लैंड श्रंखला में मामूली प्रदर्शन के बाद सचिन तेंदुल्कर दुनिया के चोटी के बीस बल्लेबाज़ों की सूची से बाहर हो गए हैं.दूसरी ओर ऑस्ट्रेलिया के बल्लेबाज़ माइकल क्लार्क एक बार फिर दुनिया के नंबर एक बल्लेबाज बन गए हैं.तेंदुल्कर 19वें स्थान से फिसल कर अब 22वें स्थान पर पहुँच गए हैं.इंग्लैंड के खिलाफ सीरीज़ में चार टेस्टों में मात्र 112 रन बना पाए.वीरेंद्र सहवाग और चेतेश्वर पुजारा भी अपनी पुरानी रैंकिंग बरकरार नहीं रख पाए और क्रमश: 25वे और 26वें स्थान पर फिसल गए.विराट कोहली चार पायदान ऊपर चढ़ कर 37वें स्थान पर पहुँच गए जबकि महेंद्र सिंह धोनी अपने पुराने 38वें स्थान पर बरकरार रहे.गेंदबाजी में प्रग्यान ओझा को चार स्थानों का नुकसान हुआ और वह नवें नंबर पर पहुँच गए जबकि आर अश्विन दो स्थानों की छलांग लगा कर बीसवें स्थान पर पहुँच गए.खराब फ़ॉर्म में चल रहे ज़हीर खाँ अपने पुराने15वें स्थान से हिले नहीं जबकि ईशान शर्मा के नागपुर टेस्ट में बेहतर प्रदर्शन के बाद उन्हें एक स्थान का फ़ायदा हुआ और वह 32वें नंबर पर पहुँच गए.होबार्ट टेस्ट से पहले क्लार्क नंबर एक रैंकिंग वाले वेस्ट इंडीज के शिवनारायण चंद्रपॉल से मात्र एक अंक पीछे थे, लेकिन अब उन्होंने वेस्ट इंडियन खिलाड़ी पर नौ अंकों की बढ़त बना ली है.होबार्ट टेस्ट में क्लार्क की श्रीलंका के खिलाफ 74 और 57 रनों की पारियों ने उन्हें पहले नंबर पर पहुँचने में काफी मदद की. पहले स्थान के प्रबल दावेदार इंग्लैंड के कप्तान एलेस्टर कुक को चौथे स्थान पर संतोष करना पड़ा.नागपुर टेस्ट में दोहरी विफलता के कारण उन्हें 38 अंकों से हाथ धोना पड़ा. यह टेस्ट मैच ड्रा समाप्त हुआ. अब उनके और क्लार्क के बीच 52 रेटिंग अंकों की दूरी है.गेंदबाजों की सूची में दक्षिण अफ्रीका के डेल स्टेन अब भी पहले स्थान पर बने हुए हैं जबकि श्रीलंका के स्पिनर रंगना हेरात दो स्थान फिसल कर चौथे स्थान पर आ गए हैं.इंग्लैंड के तेज़ गेंदबाज़ जेम्स एंडरसन को भी एक स्थान का फ़ायदा हुआ है और वह छठे स्थान पर पहुँच गए हैं.